Diari Oficial de la Generalitat Valenciana


Sumari del DOGV 9599, del 19-05-2023 (2023/5384)

RESOLUCIÓ de 10 de maig de 2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la modificació parcial del traçat de la via pecuària número 15 «Assagador del Camí Real», en el terme minicipal d'Orihuela.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9599

Data del DOGV
:   19-05-2023

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2023/5384


Data del document
:   10-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * pla d'urbanisme

RESOLUCIÓ de 10 de maig de 2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la modificació parcial del traçat de la via pecuària número 15 «Assagador del Camí Real», en el terme minicipal d'Orihuela. [2023/5384]  
Vist l'expedient de modificació del traçat per raons d'interés particular de la via pecuària número 15 «Assagador del Camí Real», en el terme municipal d'Orihuela, instruït per la Direcció Territorial d'Alacant de la Conselleria d'Agricultura, Desenvolupament Rural, Emergència Climàtica i Transició Ecològica (d'ara en avant DT d'Alacant), es posen de manifest els següents:  
  
Antecedents de fet  
Primer. Amb data de 17 de juny de 2021, la mercantil Colinas Green Golf, SL, sol·licita a la DT d'Alacant la incoació del procediment de modificació parcial del traçat de la via pecuària Assagador del Camí Real, en TM d'Orihuela, en l'àmbit que discorre pel sòl urbà del sector PAU-21, Penya de l'Àguila, del pla general d'ordenació urbana d'Orihuela.  
Segon. Amb data de 6 d'octubre de 2021, la directora territorial d'Alacant nomena l'instructor del procediment.  
Tercer. Amb data de 7 d'octubre de 2021, l'instructor emet un informe de viabilitat. Aquest informe recull el següent:  
«[…]  
2.2. Modificació parcial del traçat  
La modificació és conseqüència de l'ordenació territorial i desenvolupament del sector PAU-21 del PGOU d'Orihuela, de manera que queden garantides les disposicions recollides en la Llei 3/1995 de vies pecuàries i la Llei 3/2014 de vies pecuàries de la Comunitat Valenciana.  
  
[…]  
En virtut dels articles 2 i 19 de la Llei 3/2014, d'11 de juliol, de la Generalitat, de vies pecuàries de la Comunitat Valenciana; la Instrucció de 13 de gener de 2012, de la Direcció General del Medi natural, sobre vies pecuàries i, una vegada analitzada tota la documentació (sol·licitud i 12 documents) s'informa viable la modificació del traçat de la vp Assagador del Camí Real d'Orihuela al pas pel PAU 21 d'acord amb la proposta del promotor Colinas Golf Residencial, SL, propietari de la finca registral núm. 145.186 del Registre de la Propietat d'Orihuela núm. 1, corresponent a la parcel·la ELP-1T, parcel·la de terreny situada al PAU 21 d'Orihuela, títol obtingut per reparcel·lació, si bé falta la segregació d'aquesta finca registral que al llarg de la tramitació de l'expedient la poden obtindre.»  
Quart. Amb data de 20 d'octubre de 2021, la directora territorial d'Alacant dicta una proposta d'inici del procediment de modificació parcial del traçat de la via pecuària assagador del Camí Real, en el terme municipal d'Orihuela.  
Cinqué. Amb data 25 d'octubre de 2021, el Servei de Gestió i Ordenació Forestal d'Alacant emet un informe favorable a la proposta de la DT.  
Sisé. Amb data 15 de novembre de 2021, el director general de Medi Natural i d'Avaluació Ambiental emet una resolució mitjançant la qual s'acorda la incoació del procediment de modificació parcial del traçat per interés particular de la via pecuària Assagador del Camí Real al pas pel PAU-21, en el terme municipal d'Orihuela, província d'Alacant.  
  
Seté. Amb data de 17 de febrer de 2022, l'Ajuntament d'Orihuela dicta un decret mitjançant el qual es declara la no-necessitat d'atorgar llicència de parcel·lació a Colinas Green Golf Residencial, SL, de la finca registral 145.186, parcel·la ELP-1T, sector PAU-21 d'Orihuela.  
  
Huité. Amb data de 10 de maig de 2022, es publica en el DOGV núm. 9335 la Informació pública de l'expedient de modificació del traçat de la via pecuària número 15, assagador del Cami Real, al pas pel PAU 21, en el terme municipal d'Orihuela.  
Nové. Amb data de 12 de maig de 2022, la DT d'Alacant informa Colinas Green Golf, SL, de la resolució de la Direcció General de Medi Natural i d'Avaluació Ambiental, de data 15 de novembre de 2021, en la qual s'autoritza l'inici de l'expedient de modificació del traçat de la via pecuària número 15 Assagador del Camí Real, al pas pel PAU 21, en el terme municipal d'Orihuela, província d'Alacant (Exp. FOMODIFVP/03/2021).  
Desé. Amb data 10 de juny de 2022, entren en el registre telemàtic de la Generalitat:  
- Un escrit d'al·legacions de l'Associació conservacionista Amigos de la Sierra Escalona (d'ara en avant, ASE).  
- Un escrit d'al·legacions de l'associació de veïns San Miguel Arcángel de San Miguel de Salinas (d'ara en avant, AVE).  
Tots dos escrits presenten un contingut idèntic, amb al·legacions relatives a la vida silvestre i el medi natural i a la realització d'obres sobre el traçat proposat sense esperar que la Generalitat haja resolt la modificació del traçat. Inclouen una última al·legació mitjançant la qual sol·liciten que se'ls considere personats en l'expedient com a part interessada.  
Onzé. Amb data de 17 de juny de 2022, Colinas Golf Residencial, SL, presenta un escrit mitjançant el qual es remet documentació perquè s'incorpore a l'expedient, concretament:  
- Sentència núm. 288, de 15 de novembre de 2021, respecte al Decret 190/2018, de 19 d'octubre, pel qual es declara paisatge protegit la serra d'Escalona i el seu entorn  
- Resolució, del 13 d'abril de 2022, del director general de Medi Natural i d'Avaluació Ambiental, per la qual es disposa l'execució i el compliment de la part dispositiva de la Sentència núm. 288.  
Dotzé. Mitjançant un escrit del 17 de juny de 2022, l'Ajuntament d'Orihuela remet el certificat de publicació en el tauler d'anuncis, durant 30 dies, de la documentació relativa a l'expedient FOMODIFVP\_03\_2021, i deixa constància que no es van rebre al·legacions a aquest.  
Tretzé. Amb data de registre d'eixida de 4 de juliol de 2022, després d'ateses les al·legacions de l'ASE i l'AVE presentades en el tràmit d'informació pública i relatives a vida silvestre, la DT d'Alacant trasllada una petició d'informe al Servei de Vida Silvestre d'aquesta Direcció General.  
Catorzé. Amb data 11 de juliol de 2022, Colinas Golf Residencial, SL, presenta una sol·licitud perquè li siguen remeses les al·legacions formulades durant el tràmit d'informació pública de l'expedient FOMODIFVP/03/2021.  
Quinzé. Amb data 1 d'agost de 2022, la DT d'Alacant tramet a Colinas Green Golf, SL, els escrits d'al·legacions presentats per l'ASE i l'AVE durant el període d'informació pública.  
  
Setzé. Amb data 8 d'agost de 2022, Colinas Green Golf, SL, aporta a l'expedient administratiu un escrit mitjançant el qual formula diferents manifestacions en relació amb les al·legacions formulades durant la fase d'informació pública, abans esmentades.  
Disseté. Amb data 30 d'agost de 2022, el Servei de Vida Silvestre emet un informe sobre l'afecció a determinades espècies del projecte de modificació del traçat de la via pecuària Assagador del Camí Real d'Orihuela. Segons aquest informe:  
««Havent consultat el Banc de dades de biodiversitat de la Comunitat Valenciana (BDBCV) no es disposa de dades actuals de presència de mussol reial en la zona. Aquest servei no realitza un seguiment periòdic de l'espècie per la qual cosa no és possible avaluar l'afecció mancant informació actualitzada.  
Quant a les àguiles cuabarrada i reial, les zones de nidificació i d'espai vital de totes dues espècies se situen a una distància suficient (els nius coneguts estan a més de 20 km) com per a no suposar cap afecció.»  
  
Dihuité. Amb data de 31 d'agost de 2022, la DT d'Alacant:  
  
- Remet a Colinas Green Golf, SL, un escrit mitjançant el qual l'informa que no esqueia donar contestació a les manifestacions referides en l'antecedent setzé, per ser aquestes extemporànies, sense perjudici que les reiterara en el tràmit d'audiència posterior.  
- Remet un requeriment a l'ASE i a l'AVE a fi que aporten els estatuts per a acreditar que tenen entre els seus fins la defensa de la cabanya ramadera i del medi ambient. Es pretén amb això provar la legitimació activa de les associacions en el procediment i, així, adquirir la condició d'interessades en l'expedient FOMODIFVP 03/2021.  
  
Se'ls sol·licita, d'altra banda, l'acreditació de la representació del president d'aquestes dues associacions, així com dels seus poders en el moment de presentació de l'escrit d'al·legacions.  
Dinové. El mateix 31 d'agost de 2022, entra en el registre de la Generalitat la documentació requerida a l'AVE referida en l'antecedent anterior.  
Vinté. Amb data 2 de setembre de 2022, l'instructor de l'expedient sol·licita a l'AVE que facilite les coordenades de localització del niu de mussol reial.  
Vint-i-uné. Amb data 12 de setembre de 2022, entra en el registre de la Generalitat la documentació requerida a l'AVE referida en l'antecedent dihuité.  
Vint-i-dosé. Amb data 13 de setembre de 2022, l'AVE aporta les coordenades de la ubicació del niu del mussol reial.  
Vint-i-tresé. Amb data 19 de setembre de 2022, la DT d'Alacant sol·licita a l'ASE que facilite les coordenades de localització del niu de mussol reial. Se li atorga per a això un termini de 10 dies.  
Vint-i-quatré. Amb data de registre d'eixida 28 de setembre de 2022, el Servei Territorial de Medi Ambient d'Alacant remet un ofici al Servei de Vida Silvestre.  
Amb l'anterior es remet un informe, emés per l'instructor del procediment el 26 de setembre de 2022, mitjançant el qual se sol·licita un informe complementari al servei esmentat. Es pretén amb aquest poder determinar si la proposta de modificació del traçat de l'Assagador del Camí Real d'Orihuela afecta la zona de nidificació i d'espai vital del mussol reial, que està a una distància a menys de 90 metres del nou traçat de la via pecuària segons la localització de niu de mussol reial facilitada per l'associació San Miguel Arcángel de San Miguel de Salinas.  
  
Aquesta sol·licitud va ser comunicada a l'interessat, promotor de l'expedient, Colinas Green Golf, SL, el 10 d'octubre de 2022  
Vint-i-cinqué. Amb data 14 d'octubre de 2022, es rep un escrit de l'ASE mitjançant el qual es faciliten les coordenades del niu de mussol reial, amb una ortofoto obtinguda a partir del visor de l'Institut Cartogràfic Valencià, en la qual es representa gràficament la ubicació del niu.  
Vint-i-sisé. Amb data 21 d'octubre de 2022, el promotor aporta un informe relatiu a la presència del mussol reial en el sector PAU-21 a Orihuela (Alacant)», que s'adjunta a l'expedient administratiu. Aquest informe és remés al Servei de Vida Silvestre en data de 2 de novembre de 2022.  
Vint-i-seté. Amb data 26 d'octubre de 2022, a conseqüència de la petició d'informe complementari al Servei de Vida Silvestre i a proposta de la directora territorial d'Alacant, emesa el 30 de setembre de 2022, la Direcció General de Medi Natural i d'Avaluació Ambiental resol suspendre el termini màxim per a resoldre el procediment de modificació parcial del traçat durant el temps que hi haurà entre la petició de l'informe i la recepció d'aquest, fins a un màxim de tres mesos.  
  
La resolució de suspensió va ser notificada a l'únic interessat en aquesta fase d'instrucció del procediment, COLINAS GREEN GOLF, SL, el 2 de novembre de 2022.  
Vint-i-huité. Mitjançant un ofici de data 3 de novembre de 2022, el subdirector general d'Espais Naturals i Biodiversitat adjunta un informe complementari del Servei de Vida Silvestre i Xarxa Natura 2000, d'idèntica data, sobre la possible afecció a un niu de mussol reial per la modificació del traçat de la via pecuària de l'Assagador del Camí Real a Orihuela.  
En aquest assenyala que, després de visita de camp, en la zona de referència no s'aprecien indicis de la presència de l'espècie Bubo Bubo. S'apunta que és poc probable que, en els últims anys, l'espècie s'haja reproduït en la zona, ja que, atesa l'ecologia de l'espècie i els seus hàbits nocturns, la presència d'una via pecuària a menys de 90 metres del seu lloc de cria no produiria afecció sobre aquesta.  
  
Vint-i-nové. Amb data 24 de novembre de 2022, es notifica al promotor la recepció de l'informe complementari que va motivar la suspensió del procediment i se li comunica la represa de la tramitació del procediment de modificació del traçat.  
Trenté. El mateix 24 de novembre de 2022, mitjançant dos escrits del 22 de novembre del 2022, es dona resposta a les al·legacions de l'ASE i l'AVE formulades en el tràmit d'informació pública.  
Respecte de les al·legacions de l'AVE, es desestimen totes, inclosa la de considerar-la part interessada en aquest procediment, ja que el seu àmbit d'actuació se circumscriu al terme municipal de San Miguel de Salinas, segons els seus estatuts.  
Quant a les al·legacions de l'associació de l'ASE, es desestimen totes, excepte la quarta sobre la personació en l'expedient com a part interessada, si bé aquesta condició l'aconsegueix una vegada se li notifica l'escrit de contestació d'al·legacions.  
Trenta-uné. Amb data 20 de desembre de 2022:  
- Es va notificar a Colinas Green Golf, SL, mitjançant un escrit del 15 de desembre de 2022, l'atorgament del tràmit d'audiència, per un període de 15 dies hàbils, amb caràcter previ a redactar la proposta de resolució.  
- Es va notificar a l'ASE el tràmit d'audiència perquè poguera presentar i al·legar tots els documents i justificacions que estimara pertinents, durant el termini de 15 dies a partir de l'endemà de la recepció de la notificació.  
Trenta-dosé. Amb data 10 de gener de 2023, entra en el registre telemàtic de la Generalitat un escrit de Colinas Green Golf, SL, de data 9 de gener de 2023, en el qual consta una primera i única al·legació que literalment diu:  
«Que, per mitjà de la present, aquesta part es ratifica en totes i cadascuna de les manifestacions formulades per ella en el si de l'expedient i, atés el contingut de la proposta de modificació de via pecuària i al dels diferents informes emesos durant el procediment, es considera que aquesta proposta compleix les directrius tècniques emeses de l'Administració autonòmica, les quals queden prou detallades i motivades en els epígrafs comprensius de la Memòria aportada i sotmesa a exposició pública, així com, garanteix el compliment de les disposicions recollides en la Llei 3/1995 de vies pecuàries, com en la Llei 3/2014, de vies pecuàries de la Comunitat Valenciana.»  
  
I sol·licita que es dicte una proposta de resolució favorable amb desestimació de les al·legacions formulades durant l'exposició pública de la documentació tècnica de l'expedient administratiu.  
Trenta-tresé. Amb data 23 de gener de 2023, entra en el registre telemàtic de la Generalitat un escrit de l'ASE, en el qual formula una primera i única consideració que literalment diu: «reiterem en tot el seu contingut les al·legacions que registrem en data 10 de juny de 2022 i rebutgem l'informe de contestació a aquestes al·legacions que ens va ser notificat en data 24 de novembre de 2022, en cap cas ha d'aprovar-se la modificació que és objecte del present expedient.»  
  
Trenta-quatré. Amb data 24 de gener de 2023, es remet un escrit de contestació favorable a l'al·legació del promotor de l'expedient del 9 de gener de 2023.  
Trenta-cinqué. Amb data 15 de febrer de 2023, la DT d'Alacant remet un informe de contestació desfavorable a l'al·legació de l'ASE, que reitera les mateixes al·legacions que van ser contestades degudament i notificades en l'informe de resposta respectiu de l'instructor, notificat a l'al·legant en data 24 de novembre de 2022.  
Trenta-sisé. Amb data de 23 de febrer de 2023, es comunica a les organitzacions professionals agràries i a les associacions o col·lectius més representatius en l'àmbit territorial de la Comunitat Valenciana, que tingueren entre els seus fins la defensa de la cabanya ramadera i del medi ambient, així com a les corporacions locals, que la modificació del traçat se sotmet a consulta prèvia, en compliment del que s'estableix en l'article 19.2 de la Llei valenciana de vies pecuàries, perquè pogueren presentar tots els documents i les al·legacions que estimaren pertinents, durant el termini de 15 dies a partir de l'endemà de la recepció de la comunicació.  
Aquesta comunicació es va realitzar per mitjans electrònics d'acord amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques.  
Trenta-seté. Amb data de 3 de març de 2023, la Diputació Provincial d'Alacant remet un informe, del 2 de març de 2023, en el qual s'indica que, una vegada revisat l'expedient de la modificació del traçat, no escau l'emissió d'al·legacions o suggeriments sobre aquest tema.  
Trenta-huité. Amb data 21 de març de 2023, l'instructor de l'expedient emet un informe de finalització d'instrucció, en el qual conclou:  
  
«Primer. Desestimar les al·legacions formulades durant l'exposició pública de l'associació de veïns San Miguel Arcángel de San Miguel de Salinas (AVE) i de l'associació d'Amigos de la Sierra Escalona (ASE), excepte la de personació en l'expedient d'ASE com a part interessada en el present expedient, per les raons exposades.  
  
El projecte de modificació del traçat de via pecuària Assagador del Camí Real d'Orihuela en l'àmbit que discorre pel sòl urbà del Sector PAU 21 Penya de l'Àguila del Pla general d'ordenació urbana d'Orihuela no afecta espècies protegides (motiu de suspensió d'aquest procediment), de conformitat amb els informes de Vida Silvestre de dates 30 d'agost i 3 de novembre de 2022, reproduïts en aquest informe i la zona d'actuació no s'inclou dins de l'àmbit de protecció d'espais protegits ni Xarxa Natura 2000.  
Segon. Aprovar la modificació parcial del traçat de la via pecuària Assagador del Camí Real d'Orihuela al pas pel PAU 21 segons la memòria de modificació del traçat de juny de 2021 del promotor Colinas Golf Residencial, SL, i resulten a càrrec d'aquest totes les despeses que es deriven de l'expedient, segons estableix l'article 19 de la Llei 3/2014, d'11 de juliol, de la Generalitat, de vies pecuàries de la Comunitat Valenciana.»  
Trenta-nové. Amb data de 22 de març de 2023, la directora territorial d'Alacant emet una proposta d'aprovació de la modificació parcial del traçat de la via pecuària núm. 15 Assagador del Camí Real d'Orihuela al pas pel sector PAU-21 en el terme municipal d'Orihuela, segons la memòria de modificació del traçat de juny de 2021.  
  
Quaranté. Amb data de 18 d'abril de 2023, emet un informe el Servei de Gestió i Ordenació Forestal favorable a la proposta de la Direcció Territorial d'Alacant.  
Quaranta-uné. Amb data de 19 d'abril de 2023, dicta proposta de resolució part de la Direcció General de Medi Natural i d'Avaluació Ambiental.  
  
Fonaments de dret  
I  
La Direcció Territorial d'Alacant emet, amb data de 22 de març de 2023, una proposta de resolució amb el contingut següent:  
«[…]  
Fonaments de dret  
[…]  
Segon. La proposta de modificació del traçat assegura el manteniment de la integritat superficial, la idoneïtat dels itineraris i dels traçats i la continuïtat del trànsit ramader juntament amb la utilització per a les destinacions. En aquest sentit:  
- El traçat proposat garanteix la integritat superficial.  
El tram original té una longitud de 1.070 metres i una superfície de 16.057 metres quadrats. L'amplària legal és de 15 metres i una amplària necessària de 10-12 metres.  
El nou traçat proposat, que substituirà el tram de 1.070,40 metres, tindrà una longitud de 1.603,41 metres, i aquest tram ocuparà una superfície de 24.047,28 metres quadrats, respectant l'amplària original de 15 metres.  
- El nou traçat garanteix la millor idoneïtat de l'itinerari i del traçat, i compleix els usos establits en la normativa sectorial aplicable  
  
El nou traçat s'adapta a l'orografia existent, sense grans pendents, mitjançant la utilització d'antics camins de servei agrícola.  
Es tracta d'un traçat totalment naturalitzat, en el qual no s'ha previst cap mena de pavimentació, tan sols un desbrossament selectiu en una secció de 4 metres, i amb un menor impacte sobre els valors naturals com la vegetació natural i que es troba ja adequat i condicionat als usos als quals es refereix la Llei 3/1995, de 23 de març, de vies pecuàries.  
  
El traçat seleccionat suposa una millora de caràcter substancial des del punt de vista ambiental i en relació amb els usos públics tradicionals del trànsit ramader i actuals, això és, dels usos compatibles i complementaris determinats en els articles 27 i 28 de la Llei 13/2014, d'11 de juliol, de la Generalitat, de vies pecuàries de la Comunitat Valenciana.  
- El nou traçat té continuïtat en tots els punts. El nou traçat manté inalterat el tram d'entrada i d'eixida en el SECTOR PAU-2.  
  
Les coordenades UTM de l'inici i final del traçat original i del proposat, en el sistema de referència ETRS89, fus 30, EPSG 25749, són:  
  
X inici = 693111,84 m Y inici = 4200651,33 m  
X final = 693509,32 m Y final = 4199684,54 m  
Tercer. La propietat dels terrenys proposats en aquesta modificació del traçat pertany a la mercantil Colinas Green Golf, SL, per la qual cosa no existeix cap impediment perquè els terrenys s'aporten amb plena disponibilitat, lliures de tota càrrega i s'inscriuran a favor de la Generalitat com a via pecuària, tal com pot comprovar-se en els plànols i annexos.  
Una vegada aprovada la modificació del traçat, els nous terrenys s'aportaran amb plena disponibilitat, lliures de tota càrrega i s'inscriuran a favor de la Generalitat com a via pecuària.  
Segons la nota simple registral de 4 de maig de 2021, expedida pel registrador de la propietat d'Orihuela, Colinas Green és titular del ple domini 100 % de la finca referida per títol de reparcel·lació. (Parcel·la urbana ELP-1T de 32.728,13 m²).  
Inscripció 1a de data 17 de desembre de 2012, en virtut d'un document administratiu de recuperació de la data expedit per l'Ajuntament d'Orihuela l'1 d'octubre de 2012, finca registral 145186, tom 2467, llibre 2008, foli 59.  
La modificació del traçat de l'assagador es formalitzarà a partir de la incorporació en el Registre de la Propietat de la representació georeferenciada gràfica alternativa (d'ara en avant RGGA), de la finca registral. Serà el promotor el que aporte aquesta documentació en el moment de la cessió.  
Aquesta RGGA, segons la Llei 13/2015 de 24 juny, de reforma de la llei hipotecària, propicia la coordinació entre el Cadastre i el Registre, perquè existisca la concordança entre la finca registral i la parcel·la cadastral.  
La finca registral que s'inscriurà com a assagador, serà el resultat de la segregació de la finca 145186 d'Orihuela per la qual discorre el traçat proposat, segons el plànol adjunt i l'informe de validació cadastral inclòs en l'annex III de la memòria i la sol·licitud de segregació de data 18 de maig de 2021 realitzada a l'Ajuntament d'Orihuela en l'annex IV de la memòria, en concret, de la preceptiva de la llicència de segregació de la finca registral núm. 145.186 del Registre de la Propietat d'Orihuela núm. 1, corresponent a la parcel·la ELP-1T, parcel·la de terreny situada al PAU 21 d'Orihuela.  
Si bé, posteriorment, l'Ajuntament d'Orihuela ha dictat un Decret de data 17 de febrer de 2022, en el qual es declara la no-necessitat de la variació del traçat de la via pecuària.  
Quart. En el tràmit d'informació pública d'aquest procediment de modificació parcial del traçat de via pecuària Assagador del Camí Real d'Orihuela, van formular escrits d'al·legacions de l'associació conservacionista Amigos de la Sierra Escalona i de l'associació de veïns San Miguel Arcángel de San Miguel de Salinas, de contingut igual.  
  
En relació amb les al·legacions anteriors, l'instructor de l'expedient, adscrit a la Direcció Territorial d'Alacant, en un informe de contestació ex profeso de data 22 de novembre de 2022 a ASE i a AVE, d'igual contingut, excepte la resposta a la quarta al·legació, i que ací s'incorpora parcialment a l'efecte de la motivació necessària en els termes establits per l'article 35 de la Llei 39/2015, dictamina el següent:  
  
(...) Quant a la primera al·legació: «Rebutgem la modificació proposada per no respectar-se el traçat tradicional de l'assagador del Camí Real, per allargar-se innecessàriament la longitud amb un traçat serpentejant que a més pot afectar negativament la nidificació del mussol reial (Bubo bubo), i per respondre únicament als interessos urbanístics de la mercantil sol·licitant».  
Aquest instructor comprova que el mussol reial (Bubo Bubo) és una espècie protegida per la llei i està inclosa en la Llista d'espècies silvestres en règim de protecció especial en la categoria de vulnerable.  
Per això, amb data de registre d'eixida de 4 de juliol de 2022, mitjançant un ofici al qual s'adjunta l'informe d'aquest instructor, es considera oportú sol·licitar un informe al Servei de Vida Silvestre de la Direcció General de Medi Natural i d'Avaluació Ambiental de la Conselleria.  
I amb data 30 d'agost de 2022, es rep l'ofici del cap del Servei de Vida Silvestre, al qual s'adjunta un informe d'aquest servei sobre l'afecció a determinades espècies del projecte de modificació del traçat de via pecuària Assagador del Camí Real d'Orihuela, en concret, sobre el mussol reial, l'àguila cuabarrada i l'àguila reial, en els termes següents:  
  
«Havent consultat el Banc de dades de biodiversitat de la Comunitat Valenciana (BDBCV) no es disposa de dades actuals de la presència del mussol reial en la zona. Aquest servei no realitza un seguiment periòdic de l'espècie per la qual cosa no és possible avaluar l'afecció per la falta d'informació actualitzada.  
Quant a les àguiles cuabarrada i reial, les zones de nidificació i d'espai vital de totes dues espècies se situen a una distància suficient (els nius coneguts estan a més de 20 km) com per a no suposar cap afecció».  
  
Sobre aquest tema, aquest instructor considera que no s'especifica l'afecció del mussol reial en relació al nou traçat de la via pecuària, per la qual cosa, amb data 15 de setembre de 2019, es requereixen les coordenades de localització del niu de mussol reial a les dues associacions que en el tràmit d'informació pública d'aquest expedient van formular al·legacions.  
Una vegada facilitades les coordenades per aquesta associació de veïns San Miguel Arcángel de San Miguel de Salinas, amb data 26 de setembre de 2022, se sol·licita un informe complementari al Servei de Vida Silvestre perquè determine si el nou traçat de la via pecuària afecta la zona de nidificació i d'espai vital del mussol reial, amb una ortofoto del traçat actual i del nou traçat proposat de l'assagador del Camí Reial al pas pel sector PAU 21 d'Orihuela. A aquest, s'adjunta un plànol de localització amb les coordenades de localització del niu del mussol reial segons indica l'associació, a escala 1:2.000, de setembre 2022, el niu de l'espècie protegida quedaria situat a 74 metres del nou traçat.  
  
Finalment, la Direcció Territorial d'Alacant rep l'informe complementari del Servei de Vida Silvestre i Xarxa Natura 2000 sobre la possible afecció a un niu de mussol reial per la modificació del traçat de la via pecuària Assagador del Camí Real d'Orihuela, de data 3 de novembre de 2022, signat per la tècnica i amb el vistiplau del cap del Servei, que es reprodueix en aquest escrit de contestació d'al·legacions, el contingut literal del qual és el següent:  
«Una vegada vista la sol·licitud del Servei Territorial de Medi Ambient de la Direcció Territorial d'Alacant, d'un informe complementari del Servei de Vida Silvestre i Xarxa Natura 2000 pel qual es determine si la proposta de modificació del traçat de la via pecuària Assagador del Camí Real d'Orihuela afecta la zona de nidificació i d'espai vital del mussol reial, s'emet l'informe següent:  
  
Antecedents:  
En data 30 d'agost de 2022, el Servei de Vida Silvestre i Xarxa Natura 2000 va emetre informe sobre la possible afecció a determinades espècies derivada del projecte de modificació del traçat de la via pecuària Assagador del Camí Real d'Orihuela.  
En l'informe es concloïa que, quant a les àguiles cuabarrada i real, les zones de nidificació i d'espai vital totes dues espècies se situen a una distància suficient (els nius coneguts estan a més de 20 km) com per a no suposar cap afecció.  
No obstant això, s'indicava que, com que no disposen de dades actuals de presència o absència del mussol reial en aquesta zona no és possible avaluar l'afecció, ja que falta informació actualitzada (no es realitza un seguiment anual d'aquesta espècie atés que no és una espècie inclosa en el catàleg de fauna amenaçada).  
Com que se sol·licita un informe complementari, en data 3 de novembre de 2022 els tècnics d'aquest Servei fan una visita de camp per veure si en la zona s'aprecien indicis de la presència de l'espècie en la ubicació en la qual es va reproduir en 2007 (egagròpiles d'alimentació recents o presència de femta recent), i no es detecten aquests indicis ni en les coordenades de 2007 ni al llarg del barranc on se situa el punt. Per això, és poc probable que en els últims anys l'espècie s'haja reproduït en aquesta zona.  
A més, el Servei és coneixedor de l'àmplia distribució de l'espècie en tot el territori i l'expansió que ha experimentat en els últims anys. En tot cas, atesa l'ecologia de l'espècie i els seus hàbits nocturns es considera que la presència d'una via pecuària a 90 m del seu lloc de cria no produiria una afecció sobre aquesta.  
Cosa que s'informa als efectes escaients.»  
Per tot el que s'ha exposat abans, vist l'informe del Servei de Vida Silvestre i Xarxa Natura 2000 escau la desestimació de l'al·legació formulada per considerar «que la presència d'una via pecuària a 90 metres del seu lloc de cria no produiria una afecció sobre aquesta». (...)  
(…) «Respecte de la segona al·legació: Realització d'obres sobre el traçat proposat sense esperar que la modificació del traçat l'haja resolt la Generalitat».  
Vista la memòria de la mercantil sol·licitant es constata que s'han executat actuacions sobre el terreny, que serà el nou tram de la via pecuària Assagador del Camí Real d'Orihuela, abans que la conselleria competent en matèria de vies pecuàries haja emés una resolució favorable a la proposta de modificació del traçat d'aquesta via pecuària.  
  
Si bé per a efectuar els desbrossaments, la construcció d'esculleres i passos subterranis d'aigua, la restauració vegetal de talussos vinculats a aquestes esculleres, senyalització... s'haurien d'haver sol·licitat informes o autoritzacions legalment exigibles a les conselleries competents per raó de la matèria, no és menys cert que això seria així si es tractara de terreny forestal, però el possible nou traçat de la via pecuària discorre per terreny no forestal segons el que es disposa en el Pla d'acció territorial forestal (PATFOR), aprovat en 2012, la cartografia del qual ha sigut actualitzada el març de 2022, per la qual cosa el titular d'aquests terrenys pot realitzar les actuacions esmentades sense perjudici d'altres autoritzacions que siguen procedents d'acord amb la legislació aplicable, si és el cas, la realització d'obres sobre el traçat proposat de via pecuària si aquestes estan subjectes a disciplina urbanística.  
La resolució d'aprovació d'una modificació del traçat d'una via pecuària es realitza d'acord amb la normativa sectorial aplicable, sense perjudici d'altres autoritzacions que siguen procedents d'acord amb la legislació aplicable.»  
(…) « Quant a la tercera al·legació: «Insuficient apartat dedicat al medi natural» de l'apartat 7 de la memòria sotmesa a informació pública, és a dir, insuficient descripció del medi natural afectat, especialment de l'apartat dedicat a la fauna, en el qual no se citen els ocells i és insuficient la relació de mamífers aportada, aquest instructor considera que és una qüestió de lliure apreciació tècnica respecte de la suficiència o no de la vida silvestre situada en la zona objecte de modificació del traçat de la via pecuària.  
Vist l'informe del Servei de Vida Silvestre de data 3 de novembre de 2022, transcrit en la contestació a la primera al·legació, no hi ha afecció de la proposta de modificació del traçat de la via pecuària Assagador del Camí Real d'Orihuela a determinades espècies de l'àrea de la serra d'Escalona i la devesa de Campoamor.»  
(…) «Respecte de la quarta al·legació: «Sol·licitud de personació com a interessats en l'expedient administratiu».  
En aquesta al·legació se cita l'article 45.1 de la Constitució Espanyola que regula el dret a gaudir d'un medi ambient adequat per al desenvolupament de la persona, així com el deure de conservar-lo.  
Amb data 10 de juny de 2022, entren en el registre telemàtic de la Generalitat sengles escrits de l'associació Amigos de la Sierra Escalona i de l'associació de veïns San Miguel Arcángel de San Miguel de Salinas.  
En aquest, no s'adjunta una còpia dels estatuts o alguna memòria d'activitats dutes a terme, ni se citen els fins dels estatuts d'aquestes associacions, que acrediten la defensa de la cabanya ramadera i del medi ambient, de conformitat amb el que s'estableix en l'article 19 de la Llei valenciana de vies pecuàries.  
L'article 83.3, segon paràgraf de la Llei 39/2015, d'1 d'octubre, del procediment administratiu comú de les administracions públiques estableix: «La compareixença en el tràmit d'informació pública no atorga, per si mateixa, la condició d'interessat.» (…).  
No obstant això, la potencialitat protectora del medi ambient pot deduir-se de l'article 45 de la Constitució Espanyola, i de la trajectòria europea en reconeixement del dret a la protecció del medi ambient, tant en els tractats constitutius com en la Carta de drets fonamentals de la Unió, i de les directives de les qual és transposició la nostra Llei 27/2006 (Les 2003/4/CE i 2003/35/CE), i en definitiva el Conveni d'Aarhus, incorporat al nostre ordenament.  
Per tot això, les associacions amb finalitats mediambientals hem de considerar-les com a investides d'un interés legítim col·lectiu especial en matèria de defensa del medi ambient, que els atorga la legitimació activa en expedients administratius d'aquest tipus i que els permeten formular al·legacions i considerar-les interessades en un procediment administratiu de conformitat amb el que es disposa en l'article 4.c de la llei, abans esmentada.  
Però, s'ha d'acreditar que l'associació de veïns San Miguel Arcángel de San Miguel de Salinas tinga entre els seus fins la defensa de la cabanya ramadera i del medi ambient per a obtindre la condició d'interessat en un expedient de modificació del traçat de vies pecuàries, atés que el nostre ordenament jurídic no concedeix una acció pública en matèria de protecció del medi ambient, com en matèria urbanística, ni tan sols en la Llei 27/2006, de 18 de juliol, abans esmentada, que regula els drets d'accés a la informació, de participació pública i d'accés a la justícia en matèria de medi ambient, la qual, en l'article 22, només atorga acció popular a les persones jurídiques sense ànim de lucre i només quan compleixen els requisits de l'article 23.  
D'altra banda, l'article 14.2 a) de la Llei 39/2015, d'1 d'octubre, del procediment administratiu comú de les administracions públiques determina que estan obligades les persones jurídiques, com és una associació, a relacionar-se a través de mitjans electrònics amb les administracions públiques per a la realització de qualsevol tràmit d'un procediment administratiu electrònic.  
Si bé les oficines d'assistència en matèria de registre d'una administració pública tenen l'obligació d'admetre qualsevol escrit i comunicació sempre que vaja dirigit a un òrgan de l'administració pública, no és menys cert que en el justificant de registre d'entrada telemàtic de l'escrit no figura un certificat de l'Agència de Tecnologia i Certificació Electrònica (ACCV) de la Generalitat com a responsable del Registre de Representacions, per la qual cosa no es té constància de cap representació de l'associació en data de hui.  
L'objectiu del Registre de Representants de l'ACCV és possibilitar la representació de persones físiques i jurídiques en els procediments administratius de caràcter electrònic d'igual forma que poden ser representades per un tercer en procediments tradicionals en paper. (...)»  
  
(...) «Per tot això, en data 30 d'agost de 2022 es requereix a l'associació Amigos de Sierra de Escalona i a l'associació de veïns de San Miguel Arcángel de San Miguel de Salinas que presenten els estatuts que acrediten la defensa de la cabanya ramadera i del medi ambient per a provar la legitimació activa en aquest procediment i poder adquirir la condició d'interessats en l'expedient FOMODIFVP 03/2021 de modificació del traçat de la via pecuària núm. 3 Assagador del Camí Real d'Orihuela, així com que acredite la representació del president de l'associació, Sr. Miguel Ángel Pavón García i dels poders que exercia en el moment de presentació de l'escrit d'al·legacions, en un termini de deu dies, de conformitat amb el que es disposa en l'article 73 de la Llei 39/2015, d'1 d'octubre, del procediment administratiu comú de les administracions públiques.»  
«En data 31 d'agost de 2022, es rep un escrit del president de l'associació de veïns de San Miguel Arcángel (AVE) de San Miguel de Salinas, Manuel Gómez Costa, al qual adjunta una determinada documentació, entre aquesta, els estatuts de l'associació.  
Sobre aquest tema, es respon: «Si bé l'article 4 punt 7 i la lletra I) dels estatuts tracten dels fins com ara «la conservació, promoció i protecció del nostre medi natural i la realització de les activitats pertinents per a la consecució dels fins associatius» no és menys cert que l'article 3 regula l'àmbit territorial d'aquesta associació que serà «el comprés dins de l'anomenat poble de San Miguel de Salinas i el seu terme municipal» i s'ha de tindre en compte que la via pecuària Assagador del Camí Real, objecte de modificació del traçat de l'expedient de referència discorre pel terme municipal d'Orihuela.  
  
Per consegüent, aquesta associació no pot ser considerada part interessada en el present procediment per excedir del seu àmbit territorial d'actuació. (...)».  
«En data 12 de setembre de 2022, es rep un escrit del president de l'associació Amigos de la Sierra Escalona, Miguel Ángel Pavón García, acompanyat d'una determinada documentació, entre aquesta, els estatuts en els quals es prova que l'associació no té ànim de lucre, té personalitat jurídica pròpia i capacitat plena d'obrar per a administrar els seus béns i disposar d'aquests i complir els fins que es proposa: la defensa, l'estudi i la divulgació dels valors naturals, paisatgístics i culturals presents en l'espai natural configurat per la serra d'Escalona i la devesa de Campoamor, àmbit territorial que afecta la via pecuària Assagador del Camí Real d'Orihuela»  
Sobre aquest tema, es respon: «Per tot això, se'ls reconeix la condició d'interessats, amb els drets determinats en l'article 53 de la Llei 39/2015, d'1 d'octubre, del procediment administratiu comú de les administracions públiques i del procediment administratiu comú, a més de la resta dels drets recollits en aquesta llei abans esmentada, i tenen legitimació col·lectiva en el present procediment de modificació del traçat de via pecuària núm. 3 Assagador del Camí Real d'Orihuela. (...)»  
  
Finalment, cal afegir, respecte de la primera al·legació sobre vida silvestre, que aquest instructor constata, després de l'anàlisi de la informació geogràfica referent a espais naturals protegits, Xarxa Natura 2000 i altres figures de protecció internacionals en el visor de la Conselleria d'Agricultura, Desenvolupament Rural, Emergència Climàtica i Transició Ecològica (https://visor.gva.es/visor/), que la zona d'actuació no s'inclou dins de l'àmbit de protecció d'espais protegits ni de la Xarxa Natura 2000.  
Cinqué. En el tràmit de consulta prèvia a les corporacions locals, cambres agràries, organitzacions professionals agràries afectades i a aquelles organitzacions o col·lectius la fi dels quals siga la defensa del medi ambient, en aquest de procediment de modificació parcial del traçat de la via pecuària Assagador del Camí Real d'Orihuela, en compliment del que s'estableix en l'article 19.2 de la Llei valenciana de vies pecuàries, només es va rebre un informe de la Diputació Provincial d'Alacant, en el qual manifesta que no escau l'emissió d'al·legacions o suggeriments sobre aquest tema.  
[…]  
A partir del que s'ha exposat l'anteriorment, aquesta direcció territorial proposa la resolució d'aprovació de modificació parcial del traçat de la via pecuària en els termes següents  
Primer. Desestimar les al·legacions formulades durant l'exposició pública, excepte la de personació en l'expedient de l'associació d'Amigos de la Sierra Escalona (ASE) com a part interessada en aquest expedient, per les raons exposades.  
El projecte de modificació del traçat de via pecuària Assagador del Camí Real d'Orihuela en l'àmbit que discorre pel sòl urbà del sector PAU 21, Penya de l'Àguila» del Pla general d'ordenació urbana d'Orihuela no afecta espècies protegides (motiu de suspensió d'aquest procediment), de conformitat amb els informes de Vida Silvestre de dates 30 d'agost i 3 de novembre de 2022, reproduïts en aquesta proposta i la zona d'actuació no s'inclou dins de l'àmbit de protecció d'espais protegits ni de la Xarxa Natura 2000.  
  
Segon. Aprovar la modificació parcial del traçat de la via pecuària núm. 15 denominada Assagador del Camí Real d'Orihuela al pas pel sector PAU-21 en el terme municipal d'Orihuela, segons a la memòria de modificació del traçat de juny de 2021 del promotor Colinas Golf Residencial, SL, i:  
- Desafectar el tram de la via pecuària descrita en la documentació i representat gràficament en la planimetria de la memòria, les dades del qual queden reflectits en aquesta proposta.  
- Afectar el nou tram proposat de la via pecuària descrit en la documentació i representat gràficament en la planimetria de la memòria, les dades del qual queden reflectits en aquesta proposta.  
- Autoritzar la permuta entre els terrenys desafectats i els oferits per Colinas Green Golf, SL, la qual haurà de formalitzar-se posteriorment per a fer-se efectiva.»  
  
II  
De la lectura de la proposta de resolució es desprén la procedència de l'aprovació de l'expedient de modificació parcial del traçat per raons d'interés particular de la via pecuària núm. 15 Assagador del Camí Real en el terme municipal d'Orihuela (Alacant), instruït per la Direcció Territorial d'Alacant de la Conselleria d'Agricultura, Desenvolupament Rural, Emergència Climàtica i Transició Ecològica.  
  
III  
Aquest procediment es tramita segons el que es disposa en la Llei 3/1995, de 23 de març, de vies pecuàries; en la Instrucció de 13 de gener de 2012, de la Direcció General del Medi Natural, sobre vies pecuàries, i la Llei 3/2014, d'11 de juliol, de la Generalitat, de vies pecuàries de la Comunitat Valenciana, així com pel que s'estableix en la Llei 14/2003, de 10 d'abril, de patrimoni de la Generalitat.  
En relació amb l'anterior, l'article 19 de la Llei 3/2014, estableix que:  
«[…]  
3. La modificació del traçat se sotmetrà a informació pública per espai d'un mes, i s'aprovarà mitjançant una resolució de la conselleria competent en matèria de vies pecuàries, el termini de resolució de les quals serà de 18 mesos des de l'acord d'inici per part de la direcció general competent de la conselleria esmentada.  
4. La modificació per interés particular únicament es podrà aprovar quan supose una millora de caràcter substancial en el nou traçat des del punt de vista ambiental i en relació amb els usos públics tradicionals i actuals. De cap manera podrà admetre's si interfereix, dificulta o empitjora la protecció dels valors naturals o els fins exposats en l'article 4 d'aquesta llei i hauran d'inscriure's en el Registre de la Propietat. En aquest cas, totes les despeses que genere la modificació del traçat, inclosa la posada a la disposició dels nous terrenys, les obres d'adequació mediambiental, l'amollonament i la senyalització, així com els atorgaments d'escriptures i la inscripció lliure de càrregues en el Registre de la Propietat, seran a càrrec de l'interessat».  
  
  
IV  
La resolució d'aquest procediment de modificació del traçat li correspon a la persona titular de la Conselleria d'Agricultura, Desenvolupament Rural, Emergència Climàtica i Transició Ecològica de conformitat amb el que s'estableix en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica i les modificacions posteriors.  
  
  
V  
Aquest acte administratiu es regeix pel que es disposa en la Llei 39/2015, d'1 d'octubre, del procediment administratiu comú de les administracions públiques.  
  
VI  
A aquest procediment administratiu li és aplicable l'Ordre de 8 de juliol de 1993, de la Conselleria de Medi Ambient, per la qual s'aprova la classificació de les vies pecuàries existents en el terme municipal d'Orihuela (el Baix Segura), publicada en el DOGV núm. 2107 el 21 de setembre de 1993. En aquesta es classifica la via pecuària Assagador del Camí Real, amb una amplària legal de 15 m i una longitud aproximada de 2.000 m.  
D'acord amb els antecedents de fet i consideracions jurídiques anteriors, resolc  
1r. Aprovar la modificació parcial del traçat de la via pecuària Assagador del Camí Real, en el terme municipal d'Orihuela (Alacant), en l'àmbit que discorre pel sòl urbà del sector PAU-21 Penya de l'Àguila del Pla general d'ordenació urbana d'Orihuela, d'acord amb la proposició de modificació, documentació i plànols que consten en l'expedient, i determina:  
- La desafectació del tram de la via pecuària objecte de modificació.  
  
- La permuta entre els terrenys desafectats i els oferits per Colinas Green Golf, SL, la qual haurà de formalitzar-se posteriorment davant un notari per a fer-se efectiva.  
- L'afectació del nou tram oferit per Colinas Green Golf, SL.  
  
Es recorda que, d'acord amb l'article 19.4 de la Llei 3/2014, correspon a l'interessat fer-se càrrec de «totes les despeses que genere la modificació del traçat, inclosa la posada a la disposició dels nous terrenys, les obres d'adequació mediambiental, l'amollonament i la senyalització, així com els atorgaments d'escriptures i la inscripció lliure de càrregues en el registre de la propietat».  
Així, tots els honoraris notarials i registrals, impostos i arbitris que s'originen per aquest atorgament, tant els derivats dels terrenys oferits com dels terrenys sol·licitats, seran satisfets íntegrament pel sol·licitant.  
  
2n. Desestimar les al·legacions formulades durant l'exposició pública, excepte la relativa a la personació en l'expedient de l'associació Amigos de la Sierra Escalona com a part interessada en aquest expedient, per les raons que s'exposen en els fonaments de dret.  
  
3r. Traslladar aquesta resolució a la Direcció Territorial d'Alacant, perquè la notifique als interessats i als efectes oportuns.  
4t. Traslladar aquesta resolució a la Direcció General de Patrimoni, als efectes oportuns.  
  
Contra la present resolució, que posa fi la via administrativa, es podrà interposar un recurs potestatiu de reposició davant la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes, comptador des de l'endemà de la recepció d'aquesta notificació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
Així mateix, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'aquesta, de conformitat amb el que s'estableix en els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que els interessats puguen interposar qualsevol altre recurs que estimen oportú.  
  
València, 10 de maig de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.